**INFORMISANA SAGLASNOST**

Analiza obrade i razumevanja reči

Ovo istraživanje tiče se toga kako čitamo i shvatamo značenje reči. Molimo Vas da pročitate ovaj obrazac pre nego što date Vaš pristanak za učešće u studiji.

Ovo istraživanje realizuje dr Erin Bjukenen, profesorka kognitivne analitike na Harisburškom univerzitetu nauke i tehnologije, u saradnji sa dr Tijanom Vesić Pavlović i dr Zoranom Pavlovićem sa Univerziteta u Beogradu.

**Informacije o istraživanju:**

U ovom istraživanju od Vas će se tražiti da odgovorite na različita pitanja u vezi sa većim brojem reči. Na primer, bićete pitani o tome kakave su karakteristike neke reči, koliko Vam je poznata neka reč ili da prosto ocenite da li je neki skup slova prava reč ili ne.

**Procedura:**

U istraživanju ćete učestvovati putem interneta, kome treba da pristupite sa kompjutera koji ima tastaturu (laptop ili desktop). Dobićete uputstva o različitim delovima istraživanja koji su nasumično odabrani za svaku osobu. Nakon što završite sa radom, možete saznati više o istraživanju i ciljevima istraživanja. Celokupno istraživanje bi trebalo da traje približno dvadesetak minuta.

**Rizici i prednosti učešća u istraživanju:**

Neće biti registrovani niti prikupljani nikakvi podaci na osnovu kojih biste mogli biti identifikovani, pa je učešće u istraživanju potpuno anonimno. Istraživanje je slično igrici na internetu i može se desiti da se umorite ili da Vam postane dosadno zbog zadatka koji se od Vas traži da obavite.

Za Vas nema direktne koristi od učestvovanja u ovoj studiji. Međutim, Vaši odgovori će doprineti našem razumevanju jezika i procesa pamćenja reči.

**Naknada:**

Učešćem u ovoj studiji dobićete određeni broj predispitnih bodova (3 boda).

**Poverljivost i deljenje podataka:**

Preduzete su sve mere kako bi se osiguralo da su sve informacije i odgovori koje date anonimni. Podaci iz ovog istraživanja biće javno objavljeni za korišćenje od strane drugih istraživača. Međutim, nikakvi podaci neće biti direktno povezani sa vama. Vaše ime ili drugi identifikacioni podaci neće biti uneti u bazu podataka i neće se spominjati u usmenim ili pisanim izveštajima koji bi Vas mogli povezati sa studijom. U bilo kojoj publikaciji informacije će biti date na takav način da Vas neće biti moguće identifikovati.

Pre nego što se Vaši podaci podele van istraživačkog tima, sve potencijalno identifikujuće informacije će biti uklonjene. Istraživački tim može koristiti anonimne podatke ili ih deliti sa drugim istraživačima u istraživačke svrhe u budućnosti. Vaši anonimni podaci takođe mogu biti dostupni u onlajn skladištima podataka, kao što je *Open Science Framework* (koja su besplatna skladišta podataka koja zahtevaju registraciju da bi im se pristupilo), koja drugim istraživačima i zainteresovanim stranama omogućavaju pristup podacima radi dalje analize.

**Molimo Vas da imate u vidu da su Vaši podaci anonimni, što znači da ne možete tražiti da budu uklonjeni iz baze podataka nakon što završite sa učešćem u studiji, budući da ne mogu biti identifikovani.**

**Dobrovoljnost učešća u studiji:**

**Učešće u studiji je dobrovoljno:**

Vaša odluka o tome da li želite da učetvujete u istraživanju ili ne ni na koji način neće uticati na Vaš odnos sa Harisburškim univerzitetom nauke i tehnologije ili tretman unutar institucija lokalnih saradnika (Univerziteta u Beogradu). Ako odlučite da učestvujete u istraživanju, slobodni ste da ne odgovorite na bilo koje pitanje ili da se povučete a da to ne utiče na Vaš odnos sa ovim institucijama.

**Kontakt i pitanja:**

Istraživači koji realizuju ovu studiju su dr Erin M. Bjukenen u saradnji sa tzv. *Psychological Science Accelerator* mrežom naučnika i dr Tijanom Vesić Pavlović (Mašinski fakultet UB) i dr Zoranom Pavlovićem (Filozofski fakultet UB). Ukoliko kasnije budete imali neka pitanja, **molimo Vas da kontaktirate** dr Erin M. Bjukenen na [ebuchanan@harrisburgu.edu](mailto:ebuchanan@harrisburgu.edu) ili lokalne istraživače dr Tijanu Vesić Pavlović (tvesic@mas.bg.ac.rs) ili dr Zorana Pavlovića (zoran.pavlovic@f.bg.ac.rs).

**Etička odobrenja:**

Studija je recenzirana od strane Institucionalnog odbora za etička pitanja Harisburškog univerziteta nauke i tehnologije. Odbor je ocenio da studija ispunjava sve obaveze koje se odnose na istraživanja u kojima učestvuju ljudi. Istraživanje je odobreno i od strane Komisije za ocenu etičnosti istraživanja Odeljenja za psihologiju Filozofskog fakulteta Univerziteta u Beogradu (protokol #2021-65).

***Kopija ovih informacija za Vaše lične potrebe može Vam biti dostupna na upit.***